બૉલીવુડમાં ‘ગૉડ ઑફ રોમૅન્સ’ તરીકે જાણીતા ડિરેક્ટર યશ ચોપડાનો ગઈ કાલે ૮૦મો જન્મદિન હતો. બૉલીવુડના લવ આઇકન મનાતા શાહરુખ ખાને ગઈ કાલે અંધેરીના યશરાજ સ્ટુડિયોમાં તેમનો લાઇવ ઇન્ટરવ્યુ લીધો હતો. એમાં યશજીએ તેમની ફિલ્મી દુનિયાની સફરની અનેક વાતો જણાવી હતી અને ક્યાંક શાહરુખે તેમને એક પત્રકારની જેમ શબ્દોની જાળમાં લેવાનો પ્રયાસ કર્યો ત્યારે તેને એમ નહીં કરવા પણ પ્રેમથી સમજાવ્યો હતો. કેટલાક પ્રસંગોને યાદ કરીને ખુદ યશજી હસી પડ્યા હતા અને શાહરુખે આ મોકા પર તેમની તાળી પણ ઝીલી હતી. આ બન્ને વચ્ચેનો સંવાદ એટલો લાઇવ હતો કે તેઓ એકમેકને ભેટી પડ્યા હતા અને એ વખતે શાહરુખે તેમને પપ્પી કરી હતી.